Da eks-betjenten Lars Kragh Andersen ikke mødte op i retten for fire dage siden, meldte anklageren ud, at den højtråbende samfundsdebattør kunne se frem til at blive anholdt.

Politiet ville dog ikke oplyse, hvornår de forventede at hente Lars Andersen - også kendt som 'Hash-Lars' eller 'Licens-Lars' - men det står klart nu.

Lars Kragh Andersen blev nemlig anholdt torsdag aften.

Det skriver hans kæreste på sin Facebook-profil.

- Der er åbenbart grænser for, hvor meget offerløs civil ulydighed, staten vil finde sig i. Lars blev anholdt i nat på arbejde ved midnatstid, skriver hun.

Den tidligere politimand og nuværende provokatør skulle i dag i retten, da han er tiltalt for fire forhold - to forhold omhandler racisme og de to andre besiddelse af hash.

Hash-Lars ransaget: I har glemt kælderen

Lars Kragh Andersen blev for alvor kendt i offentligheden, da han for år tilbage stod frem og fortalte om sin modstand mod politiets indsats mod hash. Netop den modstand fik ham i sidste ende til at vinke farvel til jobbet som politibetjent i 2010.

Samtidig har han kæmpet en indædt kamp mod DR's licens, som han hårdnakket nægter at betale.

Begge sager har igennem årene givet ham en lang række tilhængere i befolkningen. På Facebook findes både sider, der bakker op om hans mærkesager, ligesom der siden torsdag aften er poppet flere sider op, der kræver Lars Kragh Andersen løsladt.

Eks-Betjent vil være hash-martyr: Melder sig selv

At 'Hash-Lars' ikke mødte op i retten, kom dog ikke som sådan som nogen overraskelse. Forinden meddelte han nemlig på sin Facebook-profil, at han ikke ville møde op.

- Jeg har givet min advokat besked om, at jeg ikke giver møde i sager, hvor staten forsøger at krænke helt fundamentale frihedsrettigheder. Men man er naturligvis stadig velkommen til at komme og se, hvordan det ser ud, når jeg in absentia sandsynligvis bliver idømt indespærring for to helt offerløse handlinger, skrev han.

Da han ikke mødte op, begærede anklageren, at Lars Kragh Andersen skulle anholdes umiddelbart inden næste møde, så man kan komme videre med sagen - og det accepterede dommeren.

Eks-betjent sælger hash på Facebook

Se også: DR smider Licens-Lars ud af Facebook-gruppe DR smider Licens-Lars ud af Facebook-gruppe

Københavns Politi vil hverken be- eller afkræfte, at Lars Kragh Andersen er blevet anholdt, da politiet i sådanne tilfælde har tavshedspligt.